Perlu dimangerteni mbokmanawa bisa nambahi bombonging sutresna basa Jawa bilih warga sing nganggo basa Jawa wis sumebar nganti manca negari. Ing Indonesia basa Jawa digunaake nganti meh setengah warga Indonesia, yaiku udakara 100 juta warga. Cacahing warga semono mau ora mung mapan ana ing Jawa Tengah, Jawa Wetan, lan Ngayogyakarta, nanging uga ana wewengkon pasisir lor Jawa Kulon, kayata ing Cirebon, Subang, Karawang, Tangerang, Serang sanajan ing papan-papan mau ora mligi nggunakake basa Jawa. Ing wewengkon Sumatra, basa Jawa digunakake ing Lampung, Bengkulu, lan saperangan Deli, Sumatera sisih lor. Ewadene ing tlatah Indonesia liyane basa Jawa digunakake para transmigran, utawa anak turune para pejuang sing disingitake ing nalika jaman Walanda, kayata anak turune Kyai Maja lan para panyengkuyunge ing Kampung Jawa Tondano. Saliyane ing Indonesia, basa Jawa uga digunakake ing saperangan warga Malaysia, Keledonia Baru, Aruba, Curacao, Walanda, Venezuela, Guyana, lan Perancis. Malah ing Suriname basa Jawa digunakake nganti 15% jumlahe warga ing negara kuwi. Dadi basa Jawa saiki uga ora mung digunakake ing tanah Jawa. Cacah semono akehe iku yen wis padha duwe kamareman nganggo basa Jawa bakal ngangkat drajate wong Jawa lan sing nganggo basa Jawa. Paribasane marang wong tuwa bisaa “mikul dhuwur mendhem jero” ngono.